Staat appelleer teen molesteerder se ‘ligte straf’Die staat gaan appèl aanteken teen die ligte vonnis wat aan ‘n kindermolesteerder van Mpumalanga opgelê is. Carl Lotter (44) is daaraan skuldig bevind dat hy ‘n vriend se twee dogters tussen 2006 en 2009 seksueel aangerand het. Hy is in Augustus tot vier jaar tronkstraf gevonnis wat vir vyf jaar opgeskort is. Lotter het reeds ŉ kriminele rekord vir seksuele mishandeling van ‘n negejarige meisie in 1998 waar hy ook ‘n opgeskorte vonnis opgelê is. Die appèl teen Lotter se jongste vonnis sal in Februarie in die streekhof in Nelspruit aangehoor word. Landdros Erwin Sithole het die opgeskorte vonnis aan Lotter opgelê ondanks aanbevelings van twee deskundige getuies dat Lotter tronkstraf moet kry.